士特贈筆
作者：劉子翬
朝代：宋

paragraphs: 書成癡，傳成癖，平生識字真無益。
筆扛鼎，思涌泉，何如蹶張强弩絃。
管城雅貺情雖重，感此囏難拙於用。
君不見翠華南渡江，江路八百里。
胡兒飲馬鏡湖邊，不逢漢兵胡自止。
只今城闕多旌旗，報國擬將雕面兒。
長星吐彗南掃北，轉禍爲福須乘時。
虎頭心事不能已，勸君勿弄毛錐子。